Elektr energetikası kafedrası (QMU)

**Elektr energetikası kafedrası** — Qaraqalpaq mámleketlik universitetiniń Fizika fakulteti quramına kiriwshi kafedra. Házirgi waqıtta kafedrada «Energetika», «Elektr energetika» bakalavr bilimlendiriw baǵdarları, «Elektr stanciyaları» magistratura qánigelikleri boyınsha studentler bilim alıp kelmekte.

## Kafedra tariyxı
Qaraqalpaqstan Respublikası aymaǵı ushın zárúr bolǵan elektr energetikası baǵdarı boyınsha qánigelerdi tayarlap beriw maqsetinde 1999-2000 oqıw jılınan baslap Berdaq atındaǵı Qaraqalpaq mámleketlik universiteti, «Elektr energetika» bakalavr bilimlendiriw baǵdarına studentler qabıllandı. Bul qánigelik sol dáwirde fizika-matematika fakultetiniń yarım ótkizgishler fizikası kafedrasınıń quramında boldı.

Bilimlendiriw baǵdarı ulıwma injenerlik baǵdarındaǵı pánlerdi oqıtıwdı támiyinlew maqsetinde Qaraqalpaq mámleketlik universiteti Keńesi Sheshimi tiykarında 2000 jılı 28-iyunda Injenerlik-qurılıs fakulteti quramında Injenerlik fizika kafedrası ashıldı. Kafedra baslıǵı lawazımına f-m.i.d doc. Arzuov M. I. tayınlandı.

2002-jılı M. I. Arzuovtıń basqa jumısqa ótiwine baylanıslı kafedra baslıǵı lawazımına f-m.i.k, doc. R. N. Bekimbetov tayınlandı. 2004-jıldıń yanvar ayınan baslap bul kafedranı f-m.i.k., U. Nasirov basqardı. 2005-jılı universitettegi fakultetlerdiń keńeytiriliwine baylanıslı Injenerlik-qurılıs fakulteti fizika fakultetine qosıldı hám bul kafedra yarımótkazgishlar fizikası kafedrasına biriktirildi. Kafedra baslıǵı bolıp f-m.i.d., professor Q. A. Ismaylov jumıs alıp bardı.

2011-jıldıń 13-sentyabrinde Qaraqalpaq mámleketlik universiteti Ilimiy Keńesi sheshimi tiykarında elektr energetikası kafedrası ashıldı hám f-m.i.d. doc. A. Kamalov kafedra baslıǵı etip tayınlandı. 2013-2015-jıllar dawamında kafedranı f-m.i.k., doc. M. B. Tаńirbergenov, 2015-2018-jıllarda kafedranı f-m.i.k., doc. M. Sharibaev basqarıp keldi. 2018-jıldan doc. M. Sharibaev basqa jumısqa ótiwine baylanıslı kafedranı M. Erejepov basqardı. 2018-jıldıń 27-avgustınan texnika ilimleri boyınsha filosofiya doktorı (PhD), doc. K. M. Reymov kafedraǵa basshılıq etip kelmekte.

## Iskerlik
Kafedranıń professor-oqıtıwshıları tárepinen «Jas energetikler» dógeregi shólkemlestirilgen. Dógerekke aǵa oqıtıwshı T. Alibekova basshılıq etedi.

Studentlerge Respublikanıń jetekshi kárxanalarınıń biri «Aymaqlıq elektr tarmaqları» Qaraqalpaqstan Respublikası aymaqlıq filialı hám «Taxiyatash jıllılıq elektr stanciyası» AJ kárxanalarında qánigelik laborotoriya sabaqları ótiledi. Sonıń menen birge, tanısıw, islep shıǵarıw hám pitkeriw aldı ámeliyatlarında bolıp, teoriyalıq tárepten alǵan bilimlerin islep shıǵarıw menen tıǵız baylanıstırıp baradı. Atap aytqanda, kafedra baǵdarları boyınsha tiykarǵı islep shıǵarıw kárxanaları menen shártnamalar dúzilgen hám kafedra filialları ashılǵan.

### Professor oqıtıwshılar
Kafedranıń professor-oqıtıwshıları Respulika kóleminde hár jılı ótkeriletuǵın konferenciyalarda ózleriniń ilimiy jumısları baǵdarında bayanatlar jasap kelmekte. Sońǵı jıllarda informaciyalıq texnologiyalardıń rawajlanıwına baylanısli kafedra professor-oqıtıwshıları studentlerge lekciya sabaqların zamanagóy multimedia qurılmaları hám elektron doskalardan paydalanıp sabaq ótiwde jedel miynet etip kelmekte. Professor-oqıtıwshılar tárepinen Respublikamız hám sırt el jurnallarında, maqalalar, sabaqlıq hám oqıw-metodikalıq qollanbalar baspadan shıǵarılıp atır.

## Qosımsha qarań
* Yarımótkizgishler fizikası kafedrası
* Elektr texnikası hám metrologiya kafedrası
* Fizika kafedrası

## Derekler